จีนซบฉุดค่าเงินตลาดเกิดใหม่ดิ่งเหว
ค่าเงินตลาดเกิดใหม่ลดลงทุบสถิติต่ำสุด เหตุเศรษฐกิจจีนซบเซา ฉุดราคาสินค้าโภคภัณฑ์ดิ่ง
26 ก.ค. 2558

ค่าเงินตลาดเกิดใหม่ลดลงทุบสถิติต่ำสุด เหตุเศรษฐกิจจีนซบเซา ฉุดราคาสินค้าโภคภัณฑ์ดิ่ง
เว็บไซต์บลูมเบิร์ก รายงานดัชนีติดตามการเคลื่อนไหวสกุลเงินใน 20 ประเทศตลาดเกิดใหม่ ว่า ดัชนีได้ปรับตัวลดลง 0.5% ลงมาแตะระดับต่ำสุดเป็นประวัติการณ์ เนื่องจากภาวะเศรษฐกิจจีนที่ซบเซา หลังการเปิดเผยดัชนีผู้จัดการฝ่ายซื้อ (พีเอ็มไอ) เดือน ก.ค.ที่ต่ำที่สุดในรอบ 15 เดือนนั้น ได้ฉุดราคาสินค้าโภคภัณฑ์ให้ตกต่ำลงอีก โดยดัชนีราคาสินค้าโภคภัณฑ์ล่าสุดลดลงแตะระดับต่ำสุดในรอบ 13 ปี 
ขณะเดียวกัน ยังเป็นผลจากการคาดการณ์ว่าธนาคารกลางสหรัฐ (เฟด) จะปรับขึ้นอัตราดอกเบี้ยภายในปีนี้ด้วย ซึ่งทั้งหมดนี้อาจทำให้เกิดแรงเทขายค่าเงินตลาดเกิดใหม่อย่างหนักในช่วงครึ่งปีหลังนี้
“นี่เป็นปัจจัยลบต่อตลาดเกิดใหม่และทั่วโลก หากจีนไม่สามารถดึงเศรษฐกิจให้กลับมาเป็นปกติได้ และการส่งสัญญาณของเฟดที่จะมีขึ้นในสัปดาห์นี้ก็จะมีผลอย่างยิ่งต่อตลาดเกิดใหม่เช่นกัน” แอนเดอร์ส สเวนด์เซน นักวิเคราะห์ของธนาคารนอร์เดีย กล่าว 
การอ่อนค่าลงอย่างรุนแรงของค่าเงินกลุ่มตลาดเกิดใหม่ นำโดยค่าเงินเรียลของบราซิล ที่อ่อนค่าลงต่ำที่สุดในรอบ 12 ปี เมื่อเทียบกับเงินเหรียญสหรัฐ หลังมีความกังวลว่าบราซิลอาจถูกลดอันดับเครดิต ขณะที่ค่าเงินแรนด์ของแอฟริกาใต้ ก็ปรับตัวลดลง 1.3% ภายหลังราคาทองคำปรับตัวลดลง
ทั้งนี้ ราคาทองคำงวดส่งมอบเดือน ส.ค. ปิดตลาดวันที่ 24 ก.ค. ปรับลง 8.6 เหรียญสหรัฐ หรือ 0.8% อยู่ที่ 1,085.50 เหรียญสหรัฐ/ออนซ์ ต่ำสุดในรอบกว่า 5 ปี นักวิเคราะห์ของเอวาเทรด ระบุว่า ราคาทองคำอาจลงไปต่ำกว่า 1,000 เหรียญสหรัฐ/ออนซ์ หากทะลุแนวรับที่ 1,050 เหรียญสหรัฐ/ออนซ์ไปได้ ขณะที่ราคาน้ำมันดิบในตลาดโลกปิดตลาดวันที่ 24 ก.ค. ลงมาต่ำที่สุดในรอบ 3 เดือนเช่นกัน